Munisipale skuld aan Eskom groei 42% | Netwerk24
Mothiba met Shearer vergelyk
Die spel van Bafana Bafana se Lebo Mothiba is met die legendariese Engelse doelskieter Alan Shearer vergelyk.
Deur Francois Williams 16 Mei 2018 10:01
Die brandende filament van ’n elektriese gloeilamp.
Munisipaliteite in die Vrystaat en Mpumalanga skuld saam byna R10 miljard aan Eskom, en die agterstallige skuld van munisipaliteite aan die kragvoorsiener het oor die afgelope boekjaar met R4,1 miljard tot R13,5 miljard gegroei, het Eskom Woensdag in ’n voorlegging aan die parlement se staande komitee oor openbare rekeninge (Skoor) gesê.
Die stygende agterstallige skuldvlakke het ’n “nasionale uitdaging” geword en het teen einde April reeds R13,886 miljard beloop, blyk uit Eskom se voorlegging.
Teen Maart vanjaar was 93% van die agterstallige skuld vir rekeninge wat al 90 dae oud of langer is, vergeleke met 64% ’n jaar gelede.
Jabu Mabuza, voorsitter van Eskom, het weer eens gesê Eskom is reg vir die winter en daar sal nie beurtkrag wees nie.
Die munisipale skuld het met 42% gegroei van 2017 tot 2018 en dit bedreig Eskom se finansiële volhoubaarheid. Mabuza het gewaarsku dat institusionele beleggers bekommerd is want “as Eskom nie sy skuld kan invorder nie, hoe gaan hy sy eie lenings kan terugbetaal?”
Ayanda Noah, uitvoerende bestuurder vir kliëntediens by Eskom, sê die skuldvlakke daal gewoonlik in Junie en Julie wanneer die munisipaliteite hul toedelings van die nasionale tesourie ontvang, maar dit het nie die afgelope boekjaar ’n noemenswaardige verskil aan die stygende tendens gemaak nie.
Noah het daarop gewys dat die rente op die skuld van munisipaliteite oor die afgelope boekjaar reeds R1,5 miljard beloop het.
In van die munisipaliteite betaal groot maatskappye nou al eerder regstreeks aan Eskom pleks van via die munisipaliteit.
Eskom se pogings om munisipaliteite te help sluit in om tariewe te rasionaliseer, en die opsies van 11 tot 3 te verminder. Dit sal eers in Julie volgende jaar ingestel kan word. Die rentekoers op hul skuld is verlaag van die primakoers plus 5% tot die primakoers plus 2,5%.
Die groot munisipaliteite wat wel goeie betalers is, word verplig om Eskom binne 15 dae te betaal.
Meer oor: Eskom | Jabu Mabuza | Skoor | Staatsinstellings | Munisipale Skuld | Kragvoorsiening | Munisipaliteite
Gordhan wil openbare instellings ‘terugkaap’
Eskom-bedrog ‘kos al meer as R200 mjd.’